– Jeg var nysgjerrig. Det virka gøy. Jeg hadde hørt mye bra om det fra folk som bruker det, sier en 17 år gammel gutt som forklarer hvorfor han begynte å røyke hasj.

NRK møter to kamerater på Porsgrunn videregående skole. De forteller åpenhjertig om deres erfaringer med cannabis. De ønsker ikke å stå frem med navn og bilde av naturlige årsaker.

– Første gang skjedde det ingenting. Etter det ble det kjempegøy.

Det tok fem minutter å få kontakt med fire ungdommer i kantina på skolen, ungdom som enten bruker hasj eller som har brukt dette i perioder.

– Det er som å bestille pizza. Det er lett å få tak i, mye lettere enn alkohol. For å kjøpe alkohol må vi være 18 år. Det trenger vi ikke være for å kjøpe cannabis, sier en 17-åring.

Lavere terskel

– Det er ikke farlig å røyke hasj. Det er mye farligere å drikke alkohol. Jeg tror cannabis blir lovlig innen få år, fortsetter 17-åringen.

Politiet er bekymra for situasjonen. De opplever at mange unge har nettopp slike holdninger.

Kommentarer på NRK Ytring:

– De har et helt annet syn på dette i dag enn det unge hadde for en tid tilbake. Før hadde ungdom mer kunnskap om dette. Nå tar de lett på det. Terskelen har definitivt blitt lavere for å si ja til narkotika og spesielt hasj, sier John Eivind Ullenes. Han er leder for forebyggende seksjon i Politiet i Telemark.

John Eivind Ullenes, leder for forebyggende seksjon i Politiet i Telemark. Foto: Lars Hansen / NRK

– Vi får flere henvendelser, og bekymringsmeldinger fra de videregående skolene nå enn det vi har gjort tidligere. Det kan jo være et tegn på at det er mer bruk av cannabis eller hasj nå, sier Ullenes.

Les også: – Vil få med alle til å prøve hasj

Urinprøver

Alle de fire ungdommene NRK er i kontakt med har blitt tatt i bruk av hasj. Enten av skolen, familie, eller politiet. Flere av dem har levert urinprøver til fastlegen for at politiet skal ha kontroll på dem.

– Mamma begynte å gråte da hun fikk vite at jeg drev med dette. Det er jo ikke noe hyggelig. Jeg har senere blitt kontrollert med urinprøver. Etter det har jeg holdt meg borte fra cannabis, forteller en av dem.

Kameraten nikker og sier at han også har kutta ut hasjen.

– Konsekvensene kan bli store, fordi det er ulovlig. Det kan for eksempel ødelegge for en karriere i militæret, den sjansen vil jeg ikke ta, sier en 17 år gammel gutt.

Strippes til skinnet

Politiet bekrefter at bruk av ulovlige stoffer kan få store, og ubehagelige konsekvenser.

– De som driver med dette risikerer å bli innbrakt til politiet. De risikerer å bli ransaka, og da mener jeg strippa til skinnet. Dessuten tar vi fra dem pc og mobiltelefon, også melder vi selvsagt fra til foreldre, sier John Eivind Ullenes hos politiet.

Han opplyser også gjerne at dette også kan havne på rullebladet. Noe som igjen kan få konsekvenser blant annet for en jobb i politiet, militæret, eller de unge kan bli nekta inngang til USA.

– Burde vært lov

Ungdommen mener cannabis burde vært lovlig.

– Det som gjør dette farlig, er at det er ulovlig. Selve stoffet er ikke farlig. Det er nesten ingen som har dødd av det. Mange fler dør av for eksempel alkohol. Lærere og andre har ikke peiling, de vet for lite om det, derfor er de så skeptiske.

Når Ullenes hører dette, kan han bare slå fast en ting. – De mangler kunnskap.